Dôvodová správa

     Vláda SR na svojom rokovaní dňa 7. marca 2001 schválila návrh opatrení, ktorými sa stanovil nový rámec pre činnosť poradných a koordinačných orgánov vlády v súlade s dokumentom Audit a prijala k nemu uznesenie č. 213.
     V bode C.3. tohto uznesenia bolo uložené podpredsedovi vlády I. Miklošovi predložiť na rokovanie vlády návrh štatútu Porady ekonomických ministrov a štatútu Hospodárskej rady vlády v súlade s Návrhom opatrení.
Štatút Hospodárskej rady bol schválený uznesením vlády SR č. 887 zo dňa 9. decembra 1998 a zároveň bolo týmto uznesením vymenovaných 27 členov rady. V súlade s Návrhom opatrení sa navrhuje zrušiť pôvodný štatút Hospodárskej rady a schváliť nový, rešpektujúci princípy obsiahnuté v uznesení vlády č. 213.
Pokiaľ ide o počet členov Hospodárskej rady, v uznesení k Návrhu opatrení sa určuje maximálny počet členov poradného orgánu na 20. Hospodárska rada ustanovená uznesením vlády č. 871/1998 prevyšuje tento počet o 7 členov. Je treba však zdôrazniť, že Hospodárska rada v záujme prezentovania širokého spektra názorov z oblasti ekonomickej teórie a praxe je zložená popri predstaviteľoch vlády aj zo zástupcov podnikateľov, výskumnej sféry, odborových zväzov, Ekonomickej univerzity a ďalších inštitúcií, ktoré plnia významné úlohy v oblasti hospodárskej politiky. S cieľom zachovať osvedčené širokospektrálne zloženie Hospodárskej rady a predovšetkým kontinuitu v jej činnosti v celom funkčnom období vlády sa navrhuje určiť výnimku pre Hospodársku radu a zachovať jej súčasný počet členov (bod D. návrhu uznesenia).
Prílohu materiálu tvorí návrh rokovacieho poriadku, ktorý v zmysle čl. 4 štatútu schvaľuje Hospodárska rada.
Materiál bol zaslaný na medzirezortné pripomienkové konanie, odôvodnené pripomienky boli akceptované a premietnuté do návrhu.